Malmö FFs første hjemmebane var Malmö IP, som de delte med erkerivalene IFK Malmö. Laget spilte sine hjemmekamper der fra klubben ble stiftet i 1910 og fram til 1958. Stadionet eksisterer fortsatt, men med lavere tilskuerkapasitet, og benyttes av LdB FC Malmö, som tidligere var Malmö FFs avdeling for damefotball. Kapasiteten er per 2012 på 7600, men den var betraktelig høyere da Malmö FF spilte sine hjemmekamper der. Sesongen 1957, som var deres siste på Malmö IP, hadde klubben gjennomsnittlig 15 500 tilskuere på sine hjemmekamper. Klubbens tilskuerrekord på stadionet er 22 436, og ble oppnådd mot Helsingborgs IF 1. juni 1956. Stadionet anses fortsatt for å være en viktig del av klubbens historie, da det var der klubben ble stiftet, spilte sine første 47 sesonger og vant fem svenske mesterskap.